Title: ประกาศประธานศาลปกครองสูงสุด เรื่อง การพิจารณาคำขอให้มีการปฏิบัติตามคำพิพากษาของศาลปกครองชั้นต้นโดยไม่ต้องรอจนกว่าคดีจะถึงที่สุด

ประกาศประธานศาลปกครองสูงสุด

ประกาศประธานศาลปกครองสูงสุด
เรื่อง
การพิจารณาคำขอให้มีการปฏิบัติตามคำพิพากษาของศาลปกครองชั้นต้น
โดยไม่ต้องรอจนกว่าคดีจะถึงที่สุด[๑]

โดยที่มาตรา
๗๐ วรรคสอง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
ซึ่งแก้ไขเพิ่มเติมโดยพระราชบัญญัติจัดตั้งศาลปกครองและวิธีพิจารณาคดีปกครอง (ฉบับที่ ๘) พ.ศ. ๒๕๕๙
และระเบียบของที่ประชุมใหญ่ตุลาการในศาลปกครองสูงสุด ว่าด้วยการกำหนดคดี หลักเกณฑ์
วิธีการ และเงื่อนไขในการขอบังคับคดีตามคำพิพากษาศาลปกครองชั้นต้น พ.ศ. ๒๕๖๐ กำหนดให้คู่กรณีฝ่ายชนะคดีในคดีที่กำหนดโดยระเบียบของที่ประชุมใหญ่ตุลาการในศาลปกครองสูงสุดอาจยื่นคำขอให้มีการปฏิบัติตามคำพิพากษาของศาลปกครองชั้นต้นได้โดยไม่ต้องรอจนกว่าคดีจะถึงที่สุดและให้ศาลปกครองสูงสุดพิจารณาคำขอและมีคำสั่งตามที่เห็นสมควร

อาศัยอำนาจตามความในข้อ
๖ ของระเบียบของที่ประชุมใหญ่ตุลาการในศาลปกครองสูงสุด ว่าด้วยการกำหนดคดี
หลักเกณฑ์ วิธีการ และเงื่อนไขในการขอบังคับคดีตามคำพิพากษา ศาลปกครองชั้นต้น พ.ศ.
๒๕๖๐ ประธานศาลปกครองสูงสุด จึงออกประกาศไว้ ดังต่อไปนี้

ข้อ
๑  ในการพิจารณาคำขอให้มีการปฏิบัติตามคำพิพากษาของศาลปกครองชั้นต้นโดยไม่ต้องรอจนกว่าคดีจะถึงที่สุด
ให้ศาลปกครองสูงสุดคำนึงถึงเหตุดังต่อไปนี้ ประกอบด้วย
(๑)
ปัญหาอุปสรรคที่อาจก่อให้เกิดความเสียหายอย่างร้ายแรงที่ยากแก่การเยียวยาแก้ไขในภายหลังหากให้มีการบังคับคดีตามคำพิพากษาของศาลปกครองชั้นต้นไปก่อนที่คดีจะถึงที่สุด
(๒)
ปัญหาอุปสรรคที่อาจเกิดขึ้นแก่การบริหารงานของรัฐหรือแก่บริการสาธารณะ

ข้อ
๒  ประกาศนี้ให้ใช้บังคับตั้งแต่วันที่ ๑๘
เมษายน ๒๕๖๐ เป็นต้นไป

ประกาศ ณ วันที่ ๑๒
เมษายน พ.ศ. ๒๕๖๐
ปิยะ ปะตังทา
ประธานศาลปกครองสูงสุด

ภวรรณตรี/จัดทำ
๒๗ เมษายน ๒๕๖๐

วริญา/ตรวจ
๒๗ เมษายน ๒๕๖๐

[๑] ราชกิจจานุเบกษา
เล่ม ๑๓๔/ตอนที่ ๔๖ ก/หน้า ๒๕/๒๖ เมษายน ๒๕๖๐